**LIETUVOS RESPUBLIKOS SVEIKATOS APSAUGOS MINISTRAS**

**Į S A K Y M A S**

**DĖL LIETUVOS RESPUBLIKOS SVEIKATOS APSAUGOS MINISTRAS 2005 M. GEGUŽĖS 9 D. ĮSAKYMO NR. V-374 „DĖL VARDINIŲ VAISTINIŲ PREPARATŲ ĮSIGIJIMO TAISYKLIŲ PATVIRTINIMO“ PAKEITIMO**

2006 m. rugsėjo 26 d. Nr. V-793

Vilnius

Vadovaudamasis Lietuvos Respublikos farmacijos įstatymu (Žin., 2006, Nr. [78-3056](https://www.e-tar.lt/portal/lt/legalAct/TAR.FF33B3BF23DD)) ir Lietuvos Respublikos Vyriausybės 2006 m. liepos 24 d. nutarimu Nr. 739 „Dėl Homeopatijos draugijos ir Homotoksikologijos ir antihomotoksinės terapijos draugijos narių peticijoje išdėstytų reikalavimų ir siūlymų tenkinimo“ (Žin., 2006, Nr. [82-3271](https://www.e-tar.lt/portal/lt/legalAct/TAR.194AC543350F)):

1. Pakeičiu Lietuvos Respublikos sveikatos apsaugos ministro 2005 m. gegužės 9 d. įsakymą Nr. V-374 „Dėl Vardinių vaistinių preparatų įsigijimo taisyklių patvirtinimo“ (Žin., 2005, Nr. [61-2189](https://www.e-tar.lt/portal/lt/legalAct/TAR.AF51C77F4145)) (toliau – Įsakymas):

1.1. Išdėstau preambulę taip:

„Vadovaudamasis Lietuvos Respublikos farmacijos įstatymo (Žin., 2006, Nr. [78-3056](https://www.e-tar.lt/portal/lt/legalAct/TAR.FF33B3BF23DD)) 8 straipsnio 3 ir 4 dalimis, Europos Parlamento bei Tarybos direktyvos 2004/27/EB, iš dalies keičiančios direktyvą 2001/83/EB dėl Bendrijos kodekso, susijusio su žmonėms skirtais vaistais, 5 straipsniu ir siekdamas užtikrinti pacientų teisę gauti reikalingą medicinos pagalbą individualiai skiriamais neregistruotais vaistiniais preparatais:“.

1.2. Pripažįstu netekusiu galios 4 punktą.

2. Pakeičiu Įsakymu patvirtintas Vardinių vaistinių preparatų įsigijimo taisykles:

2.1. Išdėstau 2 punktą taip:

„2. Taisyklės parengtos vadovaujantis Farmacijos įstatymo 8 straipsnio 3 dalimi (Žin., 2006, Nr. [78-3056](https://www.e-tar.lt/portal/lt/legalAct/TAR.FF33B3BF23DD)) ir Europos Parlamento ir Tarybos direktyvos 2004/27/EB, iš dalies keičiančios direktyvą 2001/83/EB dėl Bendrijos kodekso, susijusio su žmonėms skirtais vaistais, 5 straipsniu.“.

2.2. Išdėstau 3 punktą taip:

„3. Taisyklės netaikomos šiems vaistiniams preparatams:

3.1. narkotiniams vaistiniams preparatams (išskyrus atvejus, kai sveikatos priežiūros įstaiga įsigyja vaistinį preparatą, įrašytą į jos medicinos etikos komisijos patvirtintą būtinųjų vardinių vaistinių preparatų sąrašą);

3.2. homeopatiniams ir antroposofiniams (išskyrus vaistinius preparatus su patvirtintomis terapinėmis indikacijomis, registruotus Europos ekonominės erdvės valstybėse);

3.3. augaliniams (išskyrus registruotus Europos ekonominės erdvės valstybėse);

3.4. tiriamiesiems;

3.5. ekstemporaliems;

3.6. kuriuos įveža ar gauna paštu fizinis asmuo asmeniniam vartojimui.“.

2.3. Įrašau 21-1.1 punkte vietoj žodžių „registravimo liudijimo turėtoją“ žodžius „rinkodaros teisės turėtoją“ ir šį punktą išdėstau taip:

„21-1.1. skiriamo vardinio vaistinio preparato pavadinimą, stiprumą, farmacinę formą, pakuotės dydį, veikliųjų vaistinių medžiagų pavadinimus ir kiekius, vienkartinę dozę, vartojimo būdą, periodiškumą, gydymui reikalingą pakuočių skaičių, rinkodaros teisės turėtoją;“.

2.4. Įrašau 21-2 punkte vietoj žodžių „registravimo liudijimo turėtojas“ žodžius „rinkodaros teisės turėtojas“ ir šį punktą išdėstau taip:

„21-2. Jei, užuot pildžius Pareiškimą, daromi įrašai paciento medicinos dokumente, asmens sveikatos priežiūros įstaigos padalinio atstovas ligoninės vaistinei, jei jos nėra – visuomenės vaistinei pateikia atskirą vardinio vaistinio preparato užsakymą, kuriame papildomai nurodoma: vardinio vaistinio preparato veikliųjų medžiagų pavadinimai ir kiekiai, rinkodaros teisės turėtojas, paciento vardas, pavardė, jo medicinos dokumento numeris, vardinį vaistinį preparatą skyrusio gydytojo vardas, pavardė, parašas ir data. Užsakymo viršuje pažymima „vardinio vaistinio preparato“.“

3. Pakeičiu Įsakymu patvirtintą formą:

3.1. formos 13 eilutėje vietoj žodžių „Registravimo liudijimo turėtojas“ žodžius „Rinkodaros teisės turėtojas“.

SVEIKATOS APSAUGOS MINISTRAS RIMVYDAS TURČINSKAS